Ramaphosa ‘sterker’ ná beleidskonferensieDie ANC-president Cyril Ramaphosa. Pres. Cyril Ramaphosa het dalk “kwesbaar” by die ANC se nasionale beleidskonferensie ingestap, maar hy het Sondag veel sterker daar uitgeloop. “Dit is ná die naweek se beleidskonferensie vir my duidelik dat Ramaphosa ’n tweede termyn as president van die ANC sal kry,” sê die politieke ontleder Theo Venter. “Die groot vraag is egter wie saam met Ramaphosa in Desember tydens die ANC se nasionale konferensie tot die topses verkies gaan word.” Volgens die regskenner Koos Malan is daar tydens die naweek se nasionale beleidskonferensie nie werklik gefokus op beleid nie, maar eerder op die mededinging om posisies binne die ANC. Tog blyk daar in hierdie stadium niemand te wees wat na vore gaan kom om Ramaphosa vir sy posisie uit te daag nie. “Ramaphosa sal na alle waarskynlikheid onbestrede herkies word. Of hy vir die volle termyn gaan hou, is egter ’n ander saak. Binne die ANC gaan dinge chaoties en onvoorspelbaar.” Malan hou wel vol dat Ramaphosa se posisie ná die nasionale beleidskonferensie veel sterker is vergeleke met verlede naweek toe hy op ’n kongres in KwaZulu-Natal uitgejou is. Venter sê Ramaphosa het twee interessante dinge in die week voor die nasionale beleidskonferensie gedoen wat sy posisie verstewig het. Die eerste was sy aankondiging verlede Maandag oor die regering se plan om die land se energiekrisis op te los. Venter bestempel dit as ŉ baie “slim skuif”. Carl Niehaus het Sondag saam met verskeie ander by Nasrec opgeruk en Ramaphosa se kop geëis. (Foto: Twitter) Die tweede is Ramaphosa se verskyning voor die ANC se integriteitskomitee die volgende dag in verband met die Phala Phala-skandaal wat oor sy kop hang. “Dit was amper of hy gesê het ‘1, 2, 3, blok myself’. Dit was simbolies. Hy wou te kenne gee dat hy as leier van die party die eerste tree sal gee en dit is wat hy van leiers ook verwag.” Wat die ANC se posisie betref, voorspel albei kenners swarigheid vir die regerende party. “Op papier is die ANC die nasionale regering,” sê Venter. “Hy bestuur agt van die nege provinsies en het beheer in 80% van alle plaaslike regerings. Op papier lyk die ANC dus geweldig sterk. Máár, daar is ’n duidelike afwaartse trajek in sy steun.” Die verwagting is dat die regerende party met die volgende verkiesing selfs swakker gaan vaar. En sou die regerende party nie daarin slaag om met ŉ volstrekte meerderheid in die 2024-verkiesing te wen nie en koalisies moet aangaan, gaan Ramaphosa se posisie drasties anders daarna uitsien. “Dit is asof die ANC ná 30 jaar op die punt gekom het waar hy as party groot krake in sy mondering wys. Dít is die perspektief waarbinne die afgelope naweek se beleidskonferensie plaasgevind het,” sê Venter. Malan wys daarop dat daar min geesdrif by die naweek se konferensie bespeur is. Dit was duidelik uit die leë stoele tydens Ramaphosa se afsluitingstoespraak. “Dit is duidelik dat die ANC nie ’n party is met bruisende energie vir die volgende verkiesing nie. “Die ANC se posisie is oor die algemeen afwaarts en die konferensie het niks gedoen om dit te keer nie. Die ANC lyk na ’n moeë en uitgeputte party sonder planne, sonder denke en wat nie eintlik die vermoë het om uit sy spiraal van agteruitgang te kom nie.” Nóg Venter nóg Malan het hoop dat die ANC homself gaan kan vernuwe soos Ramaphosa tydens die konferensie onderneem het. “Dit is nie ’n kwessie van vernuwe nie. Dit is ’n kwessie van gesondmaak,” verduidelik Malan. “Die ANC kan nie gesond gemaak word nie. Hy is eintlik terminaal siek omdat daar nie enige omkeer is nie. Hy is bestem vir verdwyning.” The renewal of the African National Congress is unstoppable. #ANCPolicyConference pic.twitter.com/LVYezEAfW0 — Cyril Ramaphosa ???????? (@CyrilRamaphosa) July 31, 2022